11. ฐานะการเงินและผลการดำเนินงาน

11.1 งบการเงิน

รายงานการตรวจสอบบัญชีของผู้สอบบัญชีในระยะเวลา 5 ปีที่ผ่านมา
ผู้สอบบัญชีได้ให้ความเห็นในรายงานการตรวจสอบแบบไม่มีเงื่อนไข

11.2 คำอธิบายและการวิเคราะห์ฐานะการเงินและผลการดำเนินงาน

(1) ผลการดำเนินงานที่ผ่านมา

  บริษัท อุตสาหกรรมถังโลหะไทย จำกัด (มหาชน)
  และบริษัทย่อยมีกำไรสุทธิจากการประกอบธุรกิจรวม 144.97 ล้านบาท ลดลง 15.86 ล้านบาท
  หรือคิดเป็นร้อยละ 9.86 เมื่อเปรียบเทียบกับปี 2552

บริษัทและบริษัทย่อยมีรายได้จากการขายจำนวน 1,569.75 ล้านบาท เพิ่มขึ้นจำนวน 206.55
ล้านบาท หรือเพิ่มขึ้นคิดเป็นร้อยละ 15.15 และมีรายได้ค่าเช่าค่าบริการจำนวน 46.58 ล้านบาท
ลดลงจำนวน 3.67 ล้านบาท คิดเป็นร้อยละ 7.30 เมื่อเปรียบเทียบกับปีก่อน
บริษัทและบริษัทย่อยมีรายได้อื่นจำนวน 12.55 ล้านบาท ประกอบด้วยดอกเบี้ยรับ 4.00 ล้านบาท
รายได้จากเงินชดเชยค่าภาษีอากร 0.71 ล้านบาท เงินปันผลรับ 2.90 ล้านบาท
กำไรจากการจำหน่ายเงินลงทุน 1.65 ล้านบาท และรายได้อื่น 3.29 ล้านบาท
ต้นทุนขายต่อรายได้จากการขายของบริษัทและบริษัทย่อยลดลงจากร้อยละ 84.29 ในปี 2552
เป็นร้อยละ 83.70 ในปี 2553 หากรวมผลขาดทุนจากการลดมูลค่าวัตถุดิบโอนกลับในปี 2552 แล้ว
ต้นทุนขายของปี 2552 จะเท่ากับร้อยละ 80.88 ในขณะที่ต้นทุนขายของปี 2553 จะเท่ากับร้อยละ
83.70 ทำให้ต้นทุนขายเพิ่มขึ้นเท่ากับร้อยละ 2.82 ต้นทุนค่าเช่าและค่าบริการลดลง 0.14
ล้านบาท ค่าใช้จ่ายในการขายและบริหารเพิ่มขึ้น 9.59 ล้านบาท คิดเป็นร้อยละ 12.53
ค่าตอบแทนผู้บริหารเพิ่มขึ้น 1.20 ล้านบาท คิดเป็นร้อยละ 7.36 มีดอกเบี้ยจ่ายลดลงเล็กน้อย
และมีภาษีเงินได้นิติบุคคลลดลง 2.67 ล้านบาท คิดเป็นร้อยละ 9.89 เมื่อเปรียบเทียบกับปีก่อน

ในปีที่ผ่านมา
บริษัทและบริษัทย่อยมีรายได้จากการขายสินค้าโดยรวมเพิ่มขึ้นโดยการจำหน่ายถังโลหะมีรายได้
876.97 ล้านบาท ไม่เปลี่ยนแปลงจากปีก่อน ผลิตภัณฑ์พลาสติกมีรายได้ 740.86 ล้านบาท เพิ่มขึ้น
223.09 ล้านบาท คิดเป็นร้อยละ 43.09 เมื่อเปรียบเทียบกับปีก่อน

สำหรับผลิตภัณฑ์ถังโลหะ
บริษัทและบริษัทย่อยขายสินค้าได้ในปริมาณที่ใกล้เคียงกับปีก่อนโดยราคาขายเฉลี่ยต่อหน่วยเกือบเท่ากับปี
2552 จึงทำให้รายได้จากการขายถังโลหะไม่เปลี่ยนแปลงจากปีก่อน ผลิตภัณฑ์พลาสติก
บริษัทย่อยสามารถขายสินค้าได้ปริมาณเพิ่มสูงขึ้นอย่างมาก
จากคำสั่งซื้อที่เพิ่มขึ้นของลูกค้าต่อเนื่องตลอดทั้งปี
สำหรับราคาวัตถุดิบหลักของทั้งสองผลิตภัณฑ์ปรับราคาสูงขึ้นเมื่อเทียบกับปีก่อน
จึงส่งผลให้ต้นทุนขายสินค้าของบริษัทและบริษัทย่อยเพิ่มขึ้น อย่างไรก็ตาม
บริษัทและบริษัทย่อยพยายามจัดการบริหารงานให้เหมาะสมและมีประสิทธิภาพ
ติดตามการเคลื่อนไหวของราคาวัตถุดิบอย่างใกล้ชิด
และได้จัดเตรียมวัตถุดิบหลักให้เพียงพอต่อความต้องการตามคำสั่งซื้อของลูกค้า

บริษัทและบริษัทย่อยได้รับการส่งเสริมการลงทุนจากคณะกรรมการส่งเสริมการลงทุน (BOI)
ทำให้กำไรจากการประกอบกิจการที่ได้รับการส่งเสริมจำนวน 98.07 ล้านบาท
ได้รับการยกเว้นภาษีเงินได้นิติบุคคลเป็นมูลค่า 26.02 ล้านบาท

บริษัทและบริษัทย่อยไม่ได้รับผลกระทบจากอัตราแลกเปลี่ยนเงินตราต่างประเทศ
ทั้งนี้เนื่องจากปริมาณธุรกรรมมีน้อย ดูหมายเหตุประกอบงบการเงินข้อ 23.1 และข้อ 25

บริษัทและบริษัทย่อยมีรายได้ทั้งสิ้น 1,628.87 ล้านบาท เพิ่มขึ้นจากปี 2552 จำนวน 202.75
ล้านบาท หรือคิดเป็นร้อยละ 14.22
บริษัทและบริษัทย่อยมีรายได้หลักจากการจำหน่ายผลิตภัณฑ์บรรจุภัณฑ์คิดเป็นร้อยละ 96.37
ของรายได้รวม เพิ่มขึ้นเมื่อเทียบกับปีก่อนร้อยละ 0.87
ส่วนที่เหลือเป็นรายได้จากค่าเช่าค่าบริการคิดเป็นร้อยละ 2.86 และรายได้อื่นคิดเป็นร้อยละ 0.77

อัตรากำไรขั้นต้นของบริษัทและบริษัทย่อยลดลงจากร้อยละ 20.13 ในปี 2552 เป็นร้อยละ 17.09
ในปี 2553 อัตรากำไรจากการดำเนินงานลดลงจากร้อยละ 13.56 เป็นร้อยละ 10.67
อัตราส่วนกำไรสุทธิปรับลดลงจากร้อยละ 11.28 เป็นร้อยละ 8.90
ซึ่งเป็นผลมาจากต้นทุนขายสินค้าของบริษัทและบริษัทย่อยปรับตัวเพิ่มขึ้น
จึงทำให้บริษัทและบริษัทย่อยมีกำไรขั้นต้นลดลง ทั้งนี้เนื่องจากในปี 2552
บริษัทและบริษัทย่อยมีผลขาดทุนจากการลดมูลค่าวัตถุดิบโอนกลับมาลดต้นทุนขายจำนวน 46.43
ล้านบาท

  สำหรับอัตราผลตอบแทนต่อผู้ถือหุ้นลดลงจากร้อยละ 10.97 เป็นร้อยละ 9.09 ในปี 2553
  บริษัทโดยคณะกรรมการบริษัทมีมติให้จ่ายเงินปันผลจากการดำเนินงานงวดปี 2553 คือตั้งแต่วันที่
  1 มกราคม 2553 ถึง 31 ธันวาคม 2553 ในอัตราหุ้นละ 4.50 บาท รวมเป็นเงิน 67.50
  ล้านบาท คิดเป็นร้อยละ 63.66 ซึ่งนโยบายการจ่ายเงินปันผลจะจ่ายไม่น้อยกว่าร้อยละ 40
  ของกำไรสุทธิตามงบการเงินเฉพาะบริษัท
  คณะกรรมการบริษัทจะได้นำเสนอให้ผู้ถือหุ้นพิจารณาอนุมัติในการประชุมผู้ถือหุ้นประจำปี 2554
  ในวันที่ 26 เมษายน 2554 นี้

  ----------------------------------------------- ----------- -----------
  อัตราส่วนแสดงความสามารถในการหากำไร                ปี 2553      ปี 2552

  อัตราส่วนกำไรขั้นต้น                                 17.09%      20.13%

  อัตราส่วนกำไรจากการดำเนินงาน                       10.67%      13.56%

  อัตราส่วนกำไรสุทธิ                                  8.90%       11.28%

  อัตราผลตอบแทนผู้ถือหุ้น                               9.09%       10.97%

                                                              
  ----------------------------------------------- ----------- -----------

(2) ฐานะการเงิน

  สินทรัพย์

1)  ส่วนประกอบของสินทรัพย์

สินทรัพย์หมุนเวียนเพิ่มขึ้น 96.15 ล้านบาท หรือคิดเป็นร้อยละ 12.48
โดยเงินลงทุนชั่วคราวเพิ่มขึ้น 57.79 ล้านบาท ลูกหนี้การค้าสุทธิเพิ่มขึ้น 8.74 ล้านบาท
เงินสดและรายการเทียบเท่าเงินสดเพิ่มขึ้น 12.44 ล้านบาท สินค้าคงเหลือเพิ่มขึ้น 43.29
ล้านบาท และสินทรัพย์หมุนเวียนอื่นลดลง 26.12 ล้านบาท

สินทรัพย์ไม่หมุนเวียนเพิ่มขึ้น 54.47 ล้านบาท หรือคิดเป็นร้อยละ 6.17
โดยเงินลงทุนระยะยาวเพิ่มขึ้น 45.15 ล้านบาท สินทรัพย์ให้เช่าสุทธิเพิ่มขึ้น 52.43 ล้านบาท
จากการจัดประเภททรัพย์สิน 70.99 ล้านบาท และตัดค่าเสื่อมราคา 18.56 ล้านบาท
ที่ดินอาคารและอุปกรณ์สุทธิเพิ่มขึ้น 4.04 ล้านบาท จากราคาที่ดินที่ตีเพิ่ม 50.81 ล้านบาท
ค่าเครื่องจักรและอุปกรณ์ที่ซื้อเพิ่มจำนวน 79.19 ล้านบาท
และลดลงจากการจัดประเภททรัพย์สินจำนวน 70.99 ล้านบาท
และตัดค่าเสื่อมราคาทรัพย์สินประจำปี จำนวน 63.05 ล้านบาท

2)  คุณภาพของสินทรัพย์

บริษัทและบริษัทย่อยเห็นว่าสินทรัพย์ที่มีอยู่ได้แสดงมูลค่าที่แท้จริงและไม่มีรายการใดที่มีข้อบ่งชี้ว่าจะทำให้ด้อยค่าหรือไม่ได้รับคืน
ซึ่งหากมีทางบริษัทและบริษัทย่อยก็ได้ตั้งสำรองหรือค่าเผื่อการลดค่าไว้แล้ว
ตามหมายเหตุประกอบงบการเงิน ข้อ 3.4, ข้อ 3.11, ข้อ 5 ถึง ข้อ 13
จากตารางอัตราส่วนแสดงประสิทธิภาพในการดำเนินงานจะเห็นได้ว่าในปี 2553
บริษัทและบริษัทย่อยมีอัตราผลตอบแทนจากทรัพย์สินลดลงจากปีก่อน
เนื่องจากกำไรสุทธิของบริษัทและบริษัทย่อยลดลง
และบริษัทและบริษัทย่อยได้ทบทวนราคาที่ดินและทำการประเมินราคาที่ดินทั้งหมดโดยผู้ประเมินราคาอิสระตามมาตรฐานการบัญชีที่กำหนด
ผลการประเมินทำให้มูลค่าทรัพย์สินถาวร (ที่ดิน) มีราคาสูงขึ้น

+------------------------------------------------+----------+----------+
|   อัตราส่วนแสดงประสิทธิภาพในการดำเนินงาน            | ปี 2553   | ปี 2552   |
+------------------------------------------------+----------+----------+
|  อัตราส่วนผลตอบแทนจากสินทรัพย์                      | 8.39%    | 10.12%   |
+------------------------------------------------+----------+----------+
|  อัตราผลตอบแทนจากสินทรัพย์ถาวร                     | 24.91%   | 27.38%   |
+------------------------------------------------+----------+----------+
| อัตราการหมุนของสินทรัพย์                            | 0.94 เท่า | 0.90 เท่า |
+------------------------------------------------+----------+----------+

ลูกหนี้การค้าสุทธิเพิ่มขึ้นจาก 248.17 ล้านบาท เป็น 256.19 ล้านบาท เพิ่มขึ้น 8.74 ล้านบาท
คิดเป็นร้อยละ 3.52 ระยะเวลาเก็บหนี้เฉลี่ยลดลงจาก 63 วัน เป็น 58 วัน
โดยนโยบายการให้สินเชื่ออยู่ระหว่าง 30-90 วัน ลูกหนี้ค้างชำระที่เกินกว่า 90 วัน เพิ่มขึ้นจาก
3.56 ล้านบาท เป็น 4.95 ล้านบาท บริษัทและบริษัทย่อยได้ตั้งค่าเผื่อหนี้สงสัยจะสูญไว้จำนวน
3.39 ล้านบาท (ดูหมายเหตุประกอบงบการเงิน ข้อ 7)

  สภาพคล่อง

1)  กระแสเงินสด

จำนวนและสัดส่วนของกระแสเงินสดจากกิจกรรมต่าง ๆ

+--------------------------------------------------+---------+---------+
| รายละเอียดกระแสเงินสด                              | ปี 2553  | ปี 2552  |
|                                                  | (       | (       |
|                                                  | ล้านบาท) | ล้านบาท) |
+--------------------------------------------------+---------+---------+
| กำไรจากการดำเนินงานก่อนการเปลี่ยนแปลงในสินทรัพย์และหนี้สิน | 257.60  | 230.85  |
+--------------------------------------------------+---------+---------+
|  จากกิจกรรมดำเนินงาน                               | 186.16  | 264.95  |
+--------------------------------------------------+---------+---------+
| จากกิจกรรมลงทุน                                    | (97.98) | (       |
|                                                  |         | 216.52) |
+--------------------------------------------------+---------+---------+
| จากกิจกรรมจัดหาเงิน                                 | (75.74) | (66.17) |
+--------------------------------------------------+---------+---------+
| เงินสดและรายการเทียบเท่าเงินสดเพิ่มขึ้น (ลดลง)           | 12.44   | (17.74) |
+--------------------------------------------------+---------+---------+
| เงินสดและรายการเทียบเท่าเงินสด ณ 31 ธันวาคม           | 81.05   | 68.61   |
+--------------------------------------------------+---------+---------+

ในปี 2553 บริษัทและบริษัทย่อยมีกำไรที่เป็นตัวเงินจากการดำเนินงานเพิ่มขึ้นจาก 230.85
ล้านบาท เป็น 257.60 ล้านบาท เพิ่มขึ้น 26.75 ล้านบาท
เงินสดสุทธิจากกิจกรรมดำเนินงานลดลงจาก 264.95 ล้านบาท เป็น 186.16 ล้านบาท ลดลง
78.79 ล้านบาท จากการที่บริษัทและบริษัทย่อยมีสต็อกสินค้าและวัตถุดิบคงเหลือเพิ่มขึ้นสุทธิ 43.29
ล้านบาท ลูกหนี้การค้าและตั๋วเงินรับเพิ่มขึ้น 8.76 ล้านบาท และเจ้าหนี้การค้าสุทธิเพิ่มขึ้น 17.22
ล้านบาท

กระแสเงินสดจากกิจกรรมลงทุน มีการลงทุนเพิ่ม 97.98 ล้านบาท
โดยเป็นการลงทุนเพิ่มในเงินลงทุนชั่วคราว และเงินลงทุนระยะยาวจำนวน 43.38 ล้านบาท
ทำให้บริษัทและบริษัทย่อยมีเงินลงทุนชั่วคราวและเงินลงทุนระยะยาวจำนวน 311.79 ล้านบาท และ
93.34 ล้านบาท ตามลำดับ (ดูหมายเหตุประกอบงบการเงินข้อ 6 และข้อ 9)
เงินสดจ่ายเพื่อซื้อสินทรัพย์ถาวรและเงินมัดจำสินทรัพย์เพิ่มขึ้น 59.41 ล้านบาท
จากการซื้อทดแทนเครื่องจักรเก่า

สำหรับกิจกรรมจัดหาเงิน บริษัทและบริษัทย่อยจ่ายเงินปันผลให้แก่ผู้ถือหุ้น 73.40 ล้านบาท
เพิ่มขึ้นจำนวน 8.90 ล้านบาท เมื่อเปรียบเทียบกับปีก่อน

2) อัตราส่วนสภาพคล่อง

  --------------------------------------- --------------- ---------------
  รายละเอียดสภาพคล่อง                       ปี 2553          ปี 2552

  อัตราส่วนสภาพคล่อง                         7.93 เท่า        7.25 เท่า

  อัตราส่วนสภาพคล่องหมุนเร็ว                   6.03 เท่า        5.51 เท่า

  อัตราส่วนหมุนเวียนลูกหนี้การค้า                 6.22 เท่า        5.68 เท่า

  ระยะเวลาเก็บหนี้เฉลี่ย                       57.88 วัน        63.38 วัน

  ระยะเวลาขายสินค้าเฉลี่ย                     12.64 วัน        13.74 วัน

  อัตราส่วนหมุนเวียนเจ้าหนี้                     17.85 เท่า       20.49 เท่า

  ระยะเวลาชำระหนี้                          20.17 วัน        17.57 วัน

  CASH CYCLE                              50.35 วัน        59.55 วัน
  --------------------------------------- --------------- ---------------

จากอัตราส่วนสภาพคล่องที่แสดงไว้
แสดงให้เห็นว่าสภาพคล่องของบริษัทและบริษัทย่อยมีอัตราส่วนที่ดีขึ้น และระยะเวลาเก็บหนี้ลดลง
และ CASH CYCLE ที่มีระยะเวลาลดลงเมื่อเทียบกับปี 2552
ทำให้บริษัทและบริษัทย่อยมีสภาพคล่องเพียงพอที่จะดำเนินธุรกิจได้อย่างมีประสิทธิภาพ

โครงสร้างเงินทุน

โครงสร้างเงินทุนของบริษัทและบริษัทย่อยอยู่ในเกณฑ์ที่ดีตลอดหลายปีที่ผ่านมา
อัตราส่วนหนี้สินต่อส่วนผู้ถือหุ้นเท่ากับ 0.08 เท่า เปรียบเทียบกับปีก่อนที่ 0.09 เท่า
ซึ่งเป็นอัตราส่วนที่ต่ำมาก เมื่อเปรียบเทียบกับกิจการประเภทเดียวกัน
บริษัทและบริษัทย่อยไม่มีนโยบายที่จะก่อหนี้เกินกว่าความจำเป็นของธุรกิจ
ในส่วนของผู้ถือหุ้นของบริษัทและบริษัทย่อยเพิ่มขึ้นจาก 1,523.35 ล้านบาท เป็น 1,667.61
ล้านบาท เพิ่มขึ้น 144.26 ล้านบาท คิดเป็นร้อยละ 9.47
จากการเพิ่มขึ้นของกำไรสะสมที่ยังไม่ได้จัดสรรจาก 703.62 ล้านบาท เป็น 781.89 ล้านบาท
คิดเป็นเพิ่มขึ้นร้อยละ 11.01
อันสืบเนื่องมาจากกำไรที่มาจากผลประกอบการของบริษัทและบริษัทย่อย
ส่วนเกินทุนจากการตีราคาที่ดินเพิ่มขึ้น 47.45 ล้านบาท จากการตีราคาใหม่
และผลกำไรที่ยังไม่เกิดขึ้นจากการเปลี่ยนแปลงมูลค่าเงินลงทุนเพิ่มขึ้น 7.03 ล้านบาท

สำหรับหนี้สิน บริษัทและบริษัทย่อยเพิ่มขึ้นจาก 129.69 ล้านบาท เป็น 136.05 ล้านบาท เพิ่มขึ้น
6.35 ล้านบาท คิดเป็นร้อยละ 4.90 โดยเจ้าหนี้และตั๋วเงินจ่ายการค้าเพิ่มขึ้น 17.14 ล้านบาท
หนี้สินตามสัญญาเช่าการเงินลดลง 0.40 ล้านบาท บริษัทและบริษัทย่อยไม่มีหนี้สินกับสถาบันการเงิน
บริษัทย่อยมีเงินให้กู้ยืมระยะยาวจากบุคคลและกิจการที่เกี่ยวข้องจำนวน 10 ล้านบาท
(ดูหมายเหตุประกอบงบการเงินข้อ 4.6) หนี้สินอื่นลดลง 10.03 ล้านบาท
(ดูหมายเหตุประกอบงบการเงินข้อ 14 ถึงข้อ 15) โดยมีอัตราดอกเบี้ย หลักประกัน
และเงื่อนไขของหนี้สินเป็นไปตามปกติทั่วไป
บริษัทและบริษัทย่อยไม่มีภาระหนี้เงินกู้ยืมเป็นเงินตราต่างประเทศ ยกเว้นภาระ L/C
ในการซื้อวัตถุดิบจากต่างประเทศ ตามหมายเหตุประกอบงบการเงิน ข้อ 25

3) ค่าตอบแทนจากการสอบบัญชีและตรวจสอบระบบควบคุมภายใน

3.1 ค่าตอบแทนจากการสอบบัญชี

บริษัท และบริษัทย่อยทุกบริษัทใช้ผู้สอบบัญชีจากสำนักงานเดียวกัน
ในปีที่ผ่านมาจ่ายค่าตอบแทนการสอบบัญชีให้แก่สำนักงานสอบบัญชีที่ผู้สอบบัญชีสังกัดเป็นจำนวนเงินรวม
1,745,000 บาท เพิ่มขึ้นจากปีก่อน 30,000 บาท

3.2 ค่าบริการอื่น

บริษัทและบริษัทย่อยจ่ายค่าตอบแทนการตรวจสอบระบบการควบคุมภายในให้แก่สำนักงานผู้ตรวจสอบในรอบปีบัญชีที่ผ่านมาเป็นจำนวนเงิน
300,000 บาท ลดลงจากปีก่อน 50,000 บาท.